Document ID: 31987D0029

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση ενός ειδικού προγράμματος που αφορά τη μεταποίηση και την εμπορία του γάλακτος στην Ιταλία, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην ιταλική γλώσσα είναι το μόνο αυθεντικό)
(87/29/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι στις 30 Απριλίου 1986 η ιταλική κυβέρνηση ανακοίνωσε ένα πρόγραμμα που αφορά τον τομέα του γάλακτος·
ότι το πρόγραμμα αφορά, αφενός, την αναδιάρθρωση, την ορθολογική οργάνωση και τον εκσυγχρονισμό των εγκαταστάσεων εμπορίας και μεταποίησης του γάλακτος και των γαλακτοκομικών προϊόντων, βοδινής, πρόβειας και αίγειας παραγωγής και τη δημιουργία νέων δυνατοτήτων παραγωγής για το γάλα προβατίνας και το γάλα αιγός σε όλο το έδαφος της Ιταλίας και, αφετέρου, στις μειονεκτικές περιοχές του βορρά και στις περιοχές του Mezzogiorno, την κατασκευή νέων δυνατοτήτων παραγωγής σχετικών με την παραγωγή αγελαδινού γάλακτος με στόχο την αύξηση της παραγωγικότητας και της αποδοτικότητας αυτού του τομέα, καθώς και την προσαρμογή του στις ανάγκες της αγοράς· ότι αποτελεί, λοιπόν, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι η έγκριση του προγράμματος δεν θίγει τις αποφάσεις που λαμβάνονται δυνάμει του άρθρου 14 του κανονισμού (ΕΟΚ) αριθ. 355/77 σχετικά με την κοινοτική χρηματοδότηση σχεδίων και ότι, συνεπώς, δεν αφορά τις κατηγορίες των σχεδίων που δεν πληρούν τα κριτήρια που περιλαμβάνονται στις αποφάσεις της Επιτροπής σχετικά με τα κριτήρια για την επιλογή των σχεδίων προς χρηματοδότηση στο πλαίσιο του κανονισμού (ΕΟΚ) αριθ. 355/77·
ότι το πρόγραμμα περιλαμβάνει επαρκή ποσότητα των στοιχείων που προβλέπονται στο άρθρο 3 του κανονισμού (ΕΟΚ) αριθ. 355/77 αποδεικνύοντας ότι οι στόχοι του άρθρου 1 του εν λόγω κανονισμού μπορούν να επιτευχθούν στον προαναφερθέντα τομέα· ότι η προθεσμία που καθορίστηκε για την εφαρμογή του προγράμματος δεν υπερβαίνει την περίοδο που προβλέπεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα που αφορά τον τομέα της μεταποίησης και της εμπορίας του γάλακτος στην Ιταλία, το οποίο ανακοινώθηκε στις 30 Απριλίου 1986 από την ιταλική κυβέρνηση, σύμφωνα με τον κανονισμό (ΕΟΚ) αριθ. 355/77.
Η έγκριση αυτή δεν αφορά τις κατηγορίες των σχεδίων που δεν πληρούν τα κριτήρια, τα οποία περιλαμβάνονται στις αποφάσεις της Επιτροπής, σχετικά με τα κριτήρια για την επιλογή σχεδίων προς χρηματοδότηση στο πλαίσιο του κανονισμού (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 10 Δεκεμβρίου 1986.

Labels: 18
17